बाइक सवार दो युवकों से 96 पाव शराब जब्त, जुर्म दर्ज
तारा पुलिस ने शुक्रवार शाम शिवनगर के पास सूचना पर बाइक सवार दो युवकों से 96 पाव अंग्रेजी शराब जब्त की। उक्त शराब प्रेमनगर इलाके से खरीदकर लाई जा रही थी। दोनों युवकों के खिलाफ पुलिस ने आबकारी एक्ट का मामला दर्ज कर उन्हें न्यायिक रिमांड पर जेल भेज दिया है।
तारा चौकी प्रभारी कपिलदेव पांडेय ने बताया कि शुक्रवार शाम को सूचना मिली कि मेंड्रा प्रेमनगर इलाके से बाइक क्रमांक सीजी 15 सीएल- 5398 में दो युवक भारी मात्रा में शराब लेकर शिवनगर की ओर आ रहे हैं। पुलिस टीम ने बिलासपुर रोड में शिवनगर के पास दोनोंे युवकों को घेराबंदी कर पकड़ा। उनकी बाइक मेें रखे थैले एवं कार्टून से 48 पाव आईबी एवं 48 पाव आरएस शराब जब्त की गई। पकड़े गए युवकों ने अपना नाम प्रहलाद राजवाड़े निवासी चंदननगर प्रेमनगर एवं लुकस उरांव निवासी परसा केते बताया। जब्त शराब की कीमत करीब 12 हजार रुपए बताई गई है। पुलिस ने दोनों युवकों के खिलाफ आबकारी एक्ट की धारा 34 (2) के तहत जुर्म दर्ज दोनों को न्यायिक रिमांड पर जेल भेज दिया है।
hin_Deva hin_Deva hin_Deva